Draga djeco, poštovani učitelji, poštovani gosti i uzvanici, najsrdačnije vas pozdravljam. U ime svih učenika, zaposlenika i u svoje ime želim vam dobrodošlicu u našu školu koja se nalazi na najljepšem mjestu na svijetu; iznad moćnog Dunava, okružena srednjovjekovnim zidinama, u susjedstvu crkve i samostana sv. Ivana Kapistrana i muzeja u poznatom dvorcu grofova Odeschalci, okružena parkovima i ulicama grada Iloka.

Iznimno mi je drago da danas možemo ovdje među nama pozdraviti:

**Predsjednicu RH gospođu Kolindu Grabar- Kitarović**

**župana Vukovarsko- srijemske županije, gdina. Božu Galića**

**gradončelnicu grada Iloka gospođu Marinu Budimir**

Nadalje, moram napomenuti kako mi je velika čast po prvi puta u povijesti naše škole ugostiti predsjednicu RH. Ovo je jedno veliko priznanje za naš dosadašnji rad i jedan veliki vjetar u leđa kako bismo tako i dalje nastavili u budućnosti. Pošto smatram da je Ilok početak Hrvatske, a ne kraj i pošto se svi zajedno moramo truditi da što više ljudi ostane u Iloku ovo je poticaj i podrška koji svim našim građanima mnogo znače. Ovo je korak ka boljem sutra i sama posjeta naše predsjednice dokaz je koliko ona drži do nas i do samog istoka Hrvatske. Draga predsjednice beskrajno nam znači što ste uvidjeli kvalitetu naših ljudi i naše županije i što cijenite naše rezultate.

Sada školu pohađa 362 učenika u 22 odjela (1 u PŠ Radoš). Zaposleno je 54 djelatnika koji realiziraju redovitu i izbornu nastavu u okviru koje učenici slovačke nacionalnosti njeguju svoj jezik i kulturu, a učenici svih vjeroispovijesti imaju organiziranu nastavu vjeronauka – katoličkog, evangeličkog i pravoslavnog.

Ulažemo velike napore da u zgradi koja je stara preko sto godina naša djeca uživaju što više blagodati suvremenog svijeta – da im boravak u školi bude ugodan i udoban, da uče s veseljem te očekujemo pomoć da i dalje u tome ustrajemo.

Naši djelatnici s učenicima se uključuju u razne projekte koje uspješno realiziramo. Od ove godine sudjelujemo i u projektu prekogranične suradnje obrazovnih institucija RH i Republike Srbije pod nazivom ,Obrazovanje za interkulturalnost i mir'.

Sada bih zamolio našu predsjednicu da mi se pridruži kako bih joj uručio mali znak pažnje u ime svih učenika i djelatnika naše škole.